Sa tmiem is-sena d-dieħla s-sensara jridu jaħdmu bil-liċenzja
Imtella' Ġunju 25, 2020 - Aġġornata 25 Ta' Ġunju, 2020 6:28pm Sal-aħħar tas-sena d-dieħla s-sensara u l-aġenti tal-proprjetà jrid ikollhom liċenzja valida biex jaħdmu fis-settur. Jekk jinqabdu jaħdmu mingħajrha jistgħu jeħlu multa sa €20,000. Dan joħroġ mil-liġi l-ġdida li se tidħol fis-seħħ fil-jiem li ġejjin u li fi kliem is-Segretarju Parlamentari għall-Artijiet, Chris Agius, tinkwadra fil-bżonn li Malta timxi mal-proposti tal-MoneyVal. Il-liġi li se tidħol fis-seħħ fil-jiem li ġejjin, fost oħrajn tipprovdi t-twaqqif ta' bord li se jkollu s-setgħa jissospendi l-liċenzja li se tkun valida għal 5 snin. Is-Segretarju Parlamentari Chris Agius, spjega li l-liġi ma tapplikax biss għal sensara u aġenti tal-proprjetà li ma jagħmlux iktar minn żewġ tranżazzjonijiet fis-sena. Hu stmat li madwar 2,500 persuna jaħdmu f'dan is-settur. "Il-liġi titkellem dwar penali li jwassal anki sa €20,000 però aħna nħarsu 'l quddiem biex kull persuna li trid taħdem fis-settur għandha kull possibbiltà u kull żmien biex iġġib il-liċenzja neċessarja." Is-Sur Agius qal li din il-liġi turi l-impenn tal-Gvern li jwettaq il-proposti tal-MoneyVal. "Ir-real estate agents għandu jkun settur regolat skont dak li tgħid id-direttiva Ewropea dwar il-ħasil tal-flus u bħala pajjiż obbligati li naderixxu magħha kif ukoll mitluba mill-MoneyVal li jkollna liġi f'postha." Intqal li l-MCAST u istituzzjonijiet akkreditati se joffru korsijiet ta' taħriġ għall-aġenti tal-propjetà biex tinkiseb il-liċenzja, fosthom fl-aspetti legali, finanzjarji u soċjali tas-settur. Is-Sur Agius qal li l-liġi hi żvilupp importanti għas-suq tal-proprjetà anke għaliex tagħti iktar serħan il-moħħ lill-konsumaturi.